Proteína fluorescente amarela, Zoanthus
A **proteína fluorescente amarela**, abreviada como **YFP** (do inglés *yellow fluorescent protein*), é un mutante xenético da proteína fluorescente verde (GFP, *green fluorescent protein*) extraída orixinalmente da augamar *Aequorea victoria*. O seu pico de excitación é de 513 nm e o seu pico de emisión é de 527 nm. Como a súa predecesora a GFP, a YFP é unha ferramenta útil en bioloxía molecular e celular, porque os picos de excitación e emisión da YFP son distinguibles dos da GFP, o que posibilita o estudo de múltiples procesos ou proteínas nun mesmo experimento.

Tres versións melloradas da YFP son Citrine, Venus e Ypet. Teñen unha reducida sensibilidade ao cloruro, maduración máis rápida e un brillo incrementado (definido como o produto do coeficiente de extinción e o rendemento cuántico). Tipicamente, a YFP serve como o aceptor de sensores FRET codificados xeneticamente, dos cales o doante máis probable é a proteína fluorescente ciano (mCFP). O desprazamento ao vermello en relación coa GFP é causado por unha interacción de empillamento Pi-Pi como resultado da substitución T203Y introducida pola mutación, que incementa esencialmente a polarizabilidade do ambiente cromóforo local así como proporciona unha densidade electrónica adicional no cromóforo. 

"Venus" contén unha nova substitución de aminoácido (F46L) que acelera a oxidación do cromóforo a 37 °C, o paso limitante da maduración. A proteína ten outras substitucións (F64L/ M153T/ V163A/ S175G), que permiten que Venus teña un bo pregamento e dálle unha tolerancia relativa á acidose e ao Cl−.

Evolución da YFP a partir da GFP
--------------------------------

Foron necesarias catro mutacións a partir do tipo silvestre da GFP atopadas na augamar *Aequorea victoria* para crear o mutante YFP. A mutación máis importante foi a substitución de treonina por tirosina no residuo na posición 203 (a substitución denomínase T203Y, onde T e Y representan a abreviatura dunha letra dos aminoácidos treonina e tirosina, respectivamente).

Notas
-----

1. 1 2  Ormö, Mats; Cubitt, Andrew B.; Kallio, Karen; Gross, Larry A.; Tsien, Roger Y.; Remington, S. James (1996-09-06). "Crystal Structure of the Aequorea victoria Green Fluorescent Protein". *Science* (en inglés) **273** (5280): 1392–1395. ISSN 0036-8075. PMID 8703075. doi:10.1126/science.273.5280.1392.
2. ↑  Lambert, Talley. "EYFP at FPbase". *FPbase* (en inglés). Consultado o 2021-02-22.
3. ↑  Nagai, T; Ibata, K; Park, E. S.; Kubota, M; Mikoshiba, K; Miyawaki, A (2002). "A variant of yellow fluorescent protein with fast and efficient maturation for cell-biological applications". *Nature Biotechnology* **20** (1): 87–90. PMID 11753368. doi:10.1038/nbt0102-87.

Véxase tamén
------------

### Outros artigos

* Proteína fluorescente verde
* Proteína fluorescente vermella

### Ligazóns externas

* Introduction to fluorescent proteins
* EYFP en FPbase
* Miyawaki, Atsushi; Llopis, Juan; Heim, Roger; McCaffery, J. Michael; Adams, Joseph A.; Ikura, Mitsuhiko; Tsien, Roger Y. (1997). "Fluorescent indicators for Ca2+ based on green fluorescent proteins and calmodulin". *Nature* **388** (6645): 882–7. PMID 9278050. doi:10.1038/42264.

|  |  |
| --- | --- |
| Control de autoridades | 
* Wd: Q575416
* MAG: 2778067846

 |